30. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 380 της 18/25 Μαΐου 1974 (ΦΕΚ Α΄ 144) Περί αποφαινομένων οργάνων επί εκτελέσεως έργων αρμοδιότητος Ελληνικής Εταιρείας Υδάτων. Έχοντες υπ’ όψει: 1.Τας διατάξεις α)της παρ. 2 του άρθρ. 20 του Ν.Δ. 1266/1972 «περί εκτελέσεως των Δημοσίων Έργων» και β)του άρθρ. 1 του Ν.Δ. 42/1973 «περί μεταθέσεως του χρόνου ενάρξεως ισχύος του Ν.Δ. 1266/1972». 2.Την υπ’ αριθ. 132/11.2.1974 γνωμοδότησιν του Συμβουλίου Δημοσίων Έργων. 3.Την υπ’ αριθ. 271/25.4.1974 γνωμοδότησιν του Συμβουλίου της Επικρατείας, προτάσει των Ημετέρων Υπουργών παρά τω Πρωθυπουργώ και Δημοσίων Έργων, απεφασίσαμεν και διατάσσομεν: Άρθρ.1.-Αρμόδιοι κατά τας διατάξεις του Ν.Δ. 1266/1972 «περί εκτελέσεως των Δημοσίων Έργων» και των εις εκτέλεσιν αυτού εκδιδομένων Π.Δ/των, είναι η Διεύθυνσις της Εταιρείας και αι Υπηρεσίαι του Τεχνικού Κλάδου αυτής, επιφυλασσομένων των περί ελέγχου και εποπτείας του Δημοσίου επί της Εταιρείας ταύτης διατάξεων. Άρθρ.2.-1.Διευθύνουσα Υπηρεσία είναι η αναλόγως του είδους του έργου εκάστοτε αρμοδία Υπηρεσία του Τεχνικού Κλάδου της Εταιρείας. 2.Ιεραρχικώς προϊσταμένη Αρχή ή Εποπτεύουσα Υπηρεσία ορίζεται η Διεύθυνσις της Εταιρείας, αποφαινομένη τη εισηγήσει του τεχνικού κλάδου. 3.Ως επιβλέποντες ορίζονται τεχνικοί υπάλληλοι των Τεχνικών Υπηρεσιών της Εταιρείας. 4.Το Τεχνικόν Συμβούλιον απαρτίζεται εκ τριών μηχανικών της Εταιρείας οριζομένων κατ’ έτος υπό της Διευθύνσεως μετά των αναπληρωτών των. Ο εκ των μελών Πρόεδρος του Συμβουλίου ορίζεται ομοίως υπό της Διευθύνσεως. Οσάκις τα συζητούμενα θέματα παρουσιάζουν κατά την κρίσιν του Προέδρου νομικά προβλήματα, καλείται εις το Συμβούλιον, παριστάμενος άνευ ψήφου, και ο προς τούτο οριζόμενος υπό της Διευθύνσεως δικηγόρος της Εταιρείας. 